**ГКОУ РД «Дарада-Мурадинский лицей Гергебильского района»**

**Раджабова Сабина Арслановна, ученица 9 класса ГКОУ РД «Дарада-Мурадинский лицей Гергебюильского района».**

**Сочинение:**

**«Дагъистан- мугIрузул улка ва мацIазул мегIер».**

**Руководитель: Махова Идаят Ашуралмагомедовна, учитель родного языка и литературы ГКОУ РД «Дарада-Мурадинский лицей Гергебильского района».**

**2021г.**

**Дагъистан- муг!рузул улка ва мац!азул мег!ер.**

Дир Ват!ан. Гьеб к!иябго раг!иялъ куркьбал гъоларев инсанго вук!унев ватиларо. Нилъер щивав ч!ух!ула жидерго Ват!аналдаса.

Инсул мирк, умумузул мина - гьелъул кавудухъан, гьеб хъалаялъусан т!амула щивав инсанас т!оцересел галаби г!умруялде, г!ат!идаб дунялалде.

Къисматалъул нухазда, бигьаял гурел свералабаздагун сухъмахъазда чиясда к!очене бегьуларо жиндирго Ват!ан. Гьеб ц!униялъ ва к!очонтунгут!иялъ к!одо гьавула инсан, квербакъула зах!малъабикъезаризе, къуват кьола церелъурал мурадал т!ураялъе, анищазде щвезе.

«Ват!ан гьеч!ев чи – чед гьеч!еб таргьа» абураб кициялда рекъон, бокьун буго Ват!анлъун дие батараб Дагъистаналъул х!акъалъулъ хъвазе.

Кие щваниги, щиб бихьаниги, сунде машгьурлъаниги рак!алъ кидаго ах!ула Дагъистанилан. Киг!анги к!удиялги бечедалги улкаби ращалъуларо дир Ват!аналда. Дагъистан абураб ц!аралъул маг!на буго «Муг!рузул улкайин» абураб. Гьеб ц!аралъго баян гьабула дир Ват!ан муг!рул щобаздалъун, г!орал лъараздалъун бечедаб улка бук!ин. Муг!рулг!ан г!емерал миллаталги руго дир улкаялъул, гьединго руго г!емерал бат!и-бат!иял мац!алги.

Т!абиг!аталъул рахъалъги, г!адамазул рук!а-рахъиналъул рахъалъги, щибаб росдал районалъул г!адатазул рахъалъги бечедаб улка буго Дагъистан. Гьанир г!езарула ахал, рекьула хурзал, хъутабазда ролълъ, ц!оросаролъ хьала, г!иял хихьула.

Дагъистаналда г!уна дунялалда ц!ар раг!арал имамзаби, халкъалда гьоркьор лебаллъиялъ ц!ар босарал спортсменал ва чемпионал. Гьединго адабияталъулаб рахъалъги цебе т!ураб буго дир улка. Щибаб миллаталлъул руго, дунялалдаго ц!ар раг!арал рик!к!ен г!емерал поэтал, хъвадарухъаби. Гьезул цояллъун ккола Ц!адаса Х!амзат, Расул Х!амзатов, Фазу Г1алиева, Хъах!абросулъа Мах!муд ва гь.ц. Гьезул шиг!рабаз малъана Ват!ан бокьизе, гьез ах!ана Дагъистаналъул халкъазул гьудуллъи ц!унейилан. Маданияталъул рахъалъги нахъе ккараб гьеч!о Дагъистан. Мисалалъе рачизе бегьула Даку Асадулаев, Г!анхил Марин, Манарша Дибирова, Муи Х!асанова ва гь.ц.

Дагъистан ккола пагьму-гьунар бугел г!адамазул ракь.Гьанир рижарал ва г!урал г!алимзабаз дунялалдаго раг!изабуна муг!рузул улка – Дагъистаналъул ц!ар.

Дагъистан буго миллат-мац!алъул рахъалъ кутакалда бечедаб. Дагъистаналъул щибаб миллаталъул буго жидерго хассаб мац!.Дир рахьдал мац! ккола- маг!арул мац!. Гьеб дие жавгьар г!адаб хазина буго. Маг!арул мац! ккола киналго маг!арулазул г!аммаб мац!лъунги. Гьеб мац!алда к!алъалаан Имам Шамил, Гъазимух!амад, Х!амзат ва чанги ц!ар раг!арал хъвадарухъаби.

Щивав чиясда т!адаб буго живго жанив г!урав Ват!анги ва нилъер умумуцаги бицараб, нилъее нахъе ирсалъеги тараб рахьдал мац! ц!уни. Гьеб к!очон теялдаса квешаб жо щиб бугеб миллаталъе? Гьеб ц!унич!они ва к!очани, умумузги, рук!инесел наслабазги нилъее наг!ана кьела.Мац!ц!алъул бац!ц!алъи, берцинлъи цебет!езабизе щивас бажарараб х!аракат бахъизе ккола. Гьелъие киналго ресалги руго. Жакъа росдал къват!аздасан унеб г!исинаб г!елалъулги, рокъобги къват!ибги, годек!абахъги ч!ах!ияб г!елалъулцин калам г!урусаб буго. Рокъор жидерго лъималазда чияр мац!алда к!алъалаго, щибав маг!аруласда лъазе ккола кинаб къисматалъул нухде жинца гали лъолеб бугебали. Гьеле гьеб щибав маг!арулас лъураб жиб-жиб галиялъ рачуна нилъ кьурул раг!алде. Г!акълу бугел, лъай бугел, жидерго миллаталдасаги ч!ух!арал улбуз рокъоб чияр мац! бицилилан рак!алде кколаро дида. Жидеца умумузул къадру-къиматги, ях!-намусги ц!унарал, жидерго г!аданлъи бечелъиялъухъги хъулухъалъухъги бичич!ел улбуз бицила лъималазда рокъобги къват!ибги нилъерго бечедаб, камилаб маг!арул мац. Нилъерго мац!ги тун, чияр мац! рокъоб бициялъул г!илла бугилан ккола дида, нилъедаго нилъерго къимат гьабизе лъангут!и.

Дагъистаналда щибаб миллаталъ цебегосеб заманалдаса нахъе мац! ц!уни гуреб, гьелъул хъвай-хъваг!айгицин ц!унун жакъасеб г!елалъе ирслъун щвана. Гьединго умумузул заманалдасаго нахъе дагъистанияз жигар бахъулаан жагьиллъи т!аг!инабизе, гьеб бачахъизе. Гьелда хурхун хъвараб буго маг!арул ц!ар раг!арав шаг!ир Ц!адаса Х!амзатица «Ц!алдохъан» абураб кеч!ги. Умумуз Дагъистаналъул мац!ал ц!унизе, хъвай-хъваг!ай ц!и гьабизе х!алт!и гьабун бук!инч!ебани, жакъа нилъ рук!инаан рахьдал мац!алда хъвазе, я ц!ализе лъаларел жагьилал г!адамаллъун. Жагьиллъи бец!лъи бугин абулелъул, нилъеда к!велароан нилъерго лъималазеги нахъиял наслабазеги бец!аб дуниял канаблъун гьабизеги.

Жиндирго рахьдал мац1лъаялде к!вар кьеч!ого, чияр мац! лъазабиги, дир х!исабалда, г!акълу бугев чиясул пиша гуро гьеб. Амма гьаб заманалда халкъалда гьоркьор камулел гьеч!о маг!арул, жидер умумул к!алъараб рахьдал мац!, х!ажат гьеч!ин ах!и балел чаг!иги, рахьдал мац! лъазабич!ого тезе бегьулин, амма г!урус мац! лъик! лъазе кколин.Дица абула, гьев чиясда рахьдал мац! гуребги, г!урус мац!ги лъаларилан. Щайин абуни, кин гьесда чияр мац! лъалеб, цин жиндирго мац! лъалареб мехалъ. Нилъ нилъерго мац!алъ гаргадизе, гьарураб, г!ураб ракьалда хьвадизе г!оло гурищ нилъер умумуз жидерго г!умру кьураб, биял г!одоре т!урал? Мац! т!аг!ани, бук!ине гьеч!о миллат, миллат гьеч!они нилъ щалха?

Рахьдал мац!- гьеб кола миллаталъул рух!, гьелъул ч!ух!и. Миллаталъул маданиятги, адабиятги, г!адаталги рук!инерес гьеч!о, мац! гьеч!они. Кин нилъеца цереч!езарилел Инхоса Г!алих!ажиясулги, Мах!мудилги, Ц!адаса Х!амзатилги, Мах!мудилги, Расул Х!амзатовасулги асарал бат!иял мац!алда? Рахьдал мац!алда г!адин, цоги мац!алда загьир гьабизе к!велаандай гьезда г!агараб ракьалде бугеб рокьиги, мац!алъул пасих!лъиги, миллаталъул хаслъиги?

Мац!алдаго цадахъ к!оченел руго нилъеда умумузухъа нилъехъе щварал лъик!ал г!адаталги, жалго хваниги, хвезе толел рук!инч!ел миллиял г!амалалги. Цох!о Ц!адаса Х!амзатил «Г!умруялъул дарсал» ва Инхоса Г!алих!ажиясул назмаби ц!аланиги, гьезул щибаб жугьаялъул х!исаб гьабуниги, г!елаан г!ун бач!унеб г!елалъе бук!ине кколеб тарбия щвезе.

Мац! ккола инсанасул рух!ияб бечелъи. Гьеб лъалеб гьеч!они, рух!ияб рахъалъ мискинлъула гьев. Кинавго чи маг!ишаталда хадув лъугьараб гьаб заманалда, бищун х!ажатаб жо буго рух!ияб бечелъи ц!уни. Дагъистаналда кидаго бук!ана к!удияздехун адабги, цоцазе кумекги, т!алаб гьабиги, гьоболасдехун хъатирги ва гьеб киналдаго цадахъ Ват!аналде, мац!алде рокьиги. Гьелъ г!адан г!аданлъун хут!изе гьавула, гьесул иман-ях! бечед гьабула.

Мац!алдехунги Ват!аналдехунги рокьи лъималазул рек!елъе гьоц!олъун чвахизабизе ккола улбуца кинидахъго. Дир х!исабалда, улбузухъ буго т!убанго Ват!аналъулги миллаталъулги къисмат. Гьезие бокьани, лъугьуна эбел-эмен разиял, тухум- кьибил бохарал, Ват!анги миллатги ч!ух!арал лъимал. Улбуца бицизе кола лъималазда нилъер Ват!аналъул тарихалъул , г!емер къо бихьараб бах!арчияб халкъалъул, х!алихьалъи хиянатлъи х!ехьолареб миллаталъул, адабияталъул, маданияталъул. Кинабго т!адехун рик!к!анщинаб лъан хадуб, гьаб зах!матаб х!абургъараб дунялалда мекъаб нухде х!ет!е лъеларо лъималаз. Эбелалъул гьаракь багъила г!инзуниб х!алихьалъиялде рак! гьесулаго, х!елун мугъ къулулаго, кинаб миллаталъул чияли рак!алде щун, ч!ух!и бач!ина, ц!ек!аб г!амал гьабулаго, г!агараб халкъалъул г!адат-г!амалги. хирияб Ват!анги цебе ч!ела.

Нилъер щивасда т!адаб налъи ккола Ват!анги, миллатги, мац!ги ц!уни. Ц!унулездаса мисалги босун, т!аде бач!унеб ц!ияб г!елалъухъе гьеб щвезабиги.Мац! буго миллаталъул аслу, миллатги буго Ват!аналъул аслу. Цоялъе к!вар гьабун, цояб жибго тани, нилъ рук!ина я мац! гьеч!еллъун, я миллат гьеч!еллъун, ахиркъад Ват!ан гьеч!еллъунги.

Жив вижараб Ват!аналде х!асратаб рокьи гьеч!ев чиясе, дир х!исабалда, гьаб дуниялалда г!умру гьабизе кутакалда зах!матго бук!ина. Дун ц!алулей йигеб Дарада-Мурада лицеялда патриотикияб тарбия кьеялде к!удияб к!вар кьола, Ват!аналде, миллаталдева мац!алде рокьи бижизабула. Т!орит!ула Ват!аналде рокьи куцай мурадлъунги босун, чанги бат!и-бат!иял тадбирал. Маг!арул мац!ги, Ват!аналъул тарихги хадусеб г!елазе ц!униялъе квербакъула нижер лицеялъул муг!алимзабаз. Умумузул аби бугелъул «Жамаг!аталъул газа кьурда рек!унилан», х!аракат бахъани, нижеца цадахъ кьабараб газа мурадалде щвела. Дида кК,ола школабазда муг!алимзабазги ц!алдохъабазги цадахъ лъугьун маг!арул мац!алъул кунч!и лъуг!унгут!иялъе г!оло х!алт!и гьабуни, гьелъие свин кидаго бук!инарилан. Нагагьлъун гьеб кунч!и сванани, свине гьеч!ищ Дагъистаналъул ц!ваги? Нилъер талих!къейлъун рик!к!уна дица мац!алъул кунч!и т!аг!ин, гьединлъидал школалда гуребги, рокъобги к!вар кьезе ккола мац! лъазабиялда т!ад , цадахъ лъугьун, гъеж гурун, миллаталъул миллат гьабизе ккола. Г!едег!изе бегьуларо чияраб босизе, чияраб къабул гьабизе, нусабго рахъалъ рекъараб , гьайбатаб нилъерабгоги инкар гьабун. Къисматалъ киве вачаниги, инсан инсанлъун хут!ула г!агараб Ват!аналде бухьен бугебг!ан заманалда. Маг!арул г!адатазеги хилиплъулев вугони, мац!ги ц!арги ц!унулеб гьеч!они, гьев чи чилъиялдаса вортула. Г!умрудул карачелаз кирехун рачаниги, щивав чиясда рак!алде ккезе ккола жидер г!адаб Ват!ан кибго гьеч!илан, ва гьелдаса ч!ух!изе ккола.

Дица рак!-рак!алъго киналго дагъистаниязе гьарула щивазул рак!азулъ Ват!аналдехунги, миллаталдехунги, мац!алдехунги бугеб рокьуца ракарал чирахъаз рак!ал гвангъагиян.Аварагасул х!адисги бугелъул: «Ват!ан бокьи инсанасул имам буголъиялдасан буго»- ян абураб. Т!олабго халкъалъе гьарула рек!елъ имам щулалъагиян, Ват!аналде бугеб бергьараб рокьи рек!елъа т!аг!унгегиян.

Дун кутакалда йоххарай ва ч!ух!арай йиго Дагъистаналда г!ун ятидал, ц!умал г!адинал лебалал г!амалалъул, чармилал рак!азул маг!арулазул яслъун ятидал.Чи паналъун унеб, алжан г!адинаб бак! буго дир Ват!ан- Дагъистан, щиб ц!ехон аниги жидеца мурад т!убалел, гьобол-гьудуласул адаб ц!ик!к!арал г!адамаз гъункун ц!ураб. Гьарула дирго халкъалъе нилъерго Ват!анги, миллатги ц!унулел ва т!егьазабулел маг!арул тарихалъулъ ц!ар раг!арал, г!аданлъи, ях!-намус бугел г!адамал жегиги г!емерлъагийилан. Жегиги дица дирго Ват!аналъе гьарула ракълилаб ва талих!аб г!умру, Аллагьас рагъ-кьалалдаса ц!унаги нилъер улка. Дагъистаниязе гьарула кидаго къалъарал бакъул къоялги, гвангъараб моц!рол канлъиялъ кан гьарурал сардалги.